b'\n_START_ARTICLE_\nAlimmainen (Loppi)\n_START_SECTION_\nMaantietoa\n_START_PARAGRAPH_\nLammen pinta-ala on 6,4 hehtaaria ja se on 350 metri\xc3\xa4 pitk\xc3\xa4 ja 300 metri\xc3\xa4 leve\xc3\xa4. Se sijaitsee R\xc3\xa4ysk\xc3\xa4l\xc3\xa4n ymp\xc3\xa4rist\xc3\xb6ss\xc3\xa4 Pernunnummen laidalla, miss\xc3\xa4 maaper\xc3\xa4 on muodostunut j\xc3\xa4\xc3\xa4kauden loppuvaiheessa j\xc3\xa4\xc3\xa4tikk\xc3\xb6joen muodostumissa, joista alueella sanduri tai delta on vallitsevin maa-aineksen kasautumismuoto . Sen rantaviivan pituus on 1,2 kilometri\xc3\xa4 ja sen rannat ovat it\xc3\xa4puolella peltomaata ja l\xc3\xa4nsipuolella mets\xc3\xa4maata. Lampi on melko matala ja sen pinnalla kelluu runsaasti vesikasvillisuutta. Rannoille on rakennettu nelj\xc3\xa4 vapaa-ajan asuntoa ja j\xc3\xa4rven l\xc3\xa4hiymp\xc3\xa4rist\xc3\xb6ss\xc3\xa4 sijaitsee nelj\xc3\xa4 maatilaa, joille johtaa tiet yhdystielt\xc3\xa4 13623.\n_START_SECTION_\nVesist\xc3\xb6suhteet\n_START_PARAGRAPH_\nLampi sijaitsee Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Hyvikk\xc3\xa4l\xc3\xa4njoen valuma-alueeseen, johon Kaartj\xc3\xa4rven valuma-alue kuuluu. Lammen vedenpinnan korkeus on 114,8 metri\xc3\xa4 mpy. Lampeen ei ole johdettu muita avo-ojia kuin Tapaleenj\xc3\xa4rvest\xc3\xa4 tuleva ja Kaartj\xc3\xa4rveen laskeva Valtaoja. Sen mukaisesti lampi on l\xc3\xa4pivirtausj\xc3\xa4rvi.\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa sen nimi oli \xe2\x80\x9dAlimmainen lampi\xe2\x80\x9d. Se sijaitsi laajan suon ja kangasmets\xc3\xa4n v\xc3\xa4lisell\xc3\xa4 reunalla. Karttaan on merkitty R\xc3\xa4ysk\xc3\xa4l\xc3\xa4n kyl\xc3\xa4\xc3\xa4n kuuluvia peltoja ja niittyj\xc3\xa4, jotka ulottuvat rantaan asti. Lammen etel\xc3\xa4puolella sijaitsi kaksi torppaa. Vuoden 1958 peruskartassa on Valtaojan rinnalla luontaisena virtaava puro, joka vaikuttaa olevan Alimmaisen aikaisempi laskupuro.'